**Govor predsednice Republike Slovenije**

**Nataše Pirc Musar**

**na prvem Predsedničinem forumu**

Brdo pri Kranju, 23. maj 2023

Velja govorjena beseda.

*Spoštovani minister za zdravje Danijel Bešič Loredan,*

*Spoštovani strokovnjaki,*

*Cenjene poslanke in poslanci,*

*Spoštovani zbrani,*

Marsikdo se sprašuje zakaj predsedničin zdravstveni forum?

Odgovor je enostaven.

V svojem mandatu sem si zastavila pet ciljev, ki jim posvečam svojo pozornost, delovanje, energijo.

Povedala sem, da bom odpirala teme, pomembne za prihodnost.

Na področjih, ki so povezani s strateško pomembnimi temami za prihodnost Slovenije in ki jih je skorajda nemogoče urediti v enem mandatu, moramo poiskati družbeno in nacionalno soglasje. Dobro zastavljeno politiko in projekte je treba nadaljevati ne glede na to, katera politična opcija je na oblasti. Iskreno in vztrajno si bom prizadevala, da ob sodelovanju javnosti in politike, prek posvetov in javnih razprav, oblikujemo soglasje na področjih, ki jih ocenjujem kot ključna za razvoj in socialno kohezijo naše države.

Področje zdravstva je eno od temeljnih strateških področij, ki mu v tem letu posvečam posebno pozornost v želji, da pomagam poiskati strateške usmeritve in na njih poenotiti politike, da bo nujni proces zdravstvene reforme tekel čim bolj učinkovito, poenoteno in nemoteno. V ta namen se predhodno že opravila številne pogovore, v nadaljevanju pa načrtujem tudi obiske zdravstvenih ustanov.

Doseči moramo soglasje, kako v javnem zdravstvenem sistemu zagotoviti pravočasno, kakovostno in dostopno zdravstvo za vse. Hkrati pa pričakujem, da se bo kršenje človekovih pravic državljanov in državljank, ki nimajo urejenega dostopa do zdravstvenih storitev oziroma osebnega zdravnika, čim prej uredilo.

Zavedam se, da potrebujemo celovito zdravstveno reformo in kot prispevek v javni razpravi o bodočnosti zdravstva v Sloveniji smo danes tukaj, na prvem predsedničinem forumu.

Tako kot sem napovedala bodo strokovnjaki, ki se jim na tem mestu zahvaljujem, da so sprejeli moje vabilo k sodelovanju, iskalo odgovore na nekatera ključna vprašanja s področja zdravstva.

Odprtih vprašanj je veliko.

Na mizi so analize, ugotovitve strateških svetov, priporočila in mnenja različnih institucij, društev, strokovnjakov, posameznikov, izvajalcev in seveda tudi aktivnih uporabnikov.

Vsi bi želeli prispevati dobre rešitve. Kratkoročne, praktične, a zelo premišljene, ki jih lahko uvedemo takoj, in dolgoročne – sistemske, za katere je potreben najprej konsenz in nato dovolj časa za izvedbo.

Prosim, da izpostavite tudi rezerve v sistemu, ki bi jih lahko in morali aktivirati takoj.

Danes ne bo možnosti, da bi poglobljeno razpravljali prav o vseh ključnih problemih. Teh problemov ne moremo prezreti. Bistveno je, da to zavedanje vodi k nujnim spremembam na vseh področjih.

Če omenim samo kakovost in varnost obravnave pacientov – to je področje, kjer je nujno poenotiti stališča in začeti z uvajanjem vseh ukrepov, ki vodijo k večji varnosti za paciente in večji kakovosti obravnave pacientov. Ministrstvo za zdravje je tu ključni dejavnik. Zato je pomembno, da je minister danes z nami. Gospod minister, hvala vam.

Vsi se strinjamo, da moramo zagotoviti močno javno zdravstvo, ki ga dopolnjujejo koncesionarji in zasebniki.

Že več kot trideset let čakamo na reforme, zato hitenje brez razprav in poenotenja ne bi prineslo pričakovanih rezultatov.

To, kar vedno in povsod ponavljam, pa je sodelovanje: v timih v zdravstvu, med odločevalci v vseh sektorjih in še posebej v finančnem, upoštevanje dobrih pobud izvajalcev in nenazadnje delovanje v dobrobit uporabnikov, ki si želijo, kar sem zapisala tudi v svoj cilj:

Nihče ne sme ostati brez zdravstvenih storitev takrat, ko jih potrebuje.

Začenjamo z dejstvi in podatki s področja demografije, ki se jih marsikdo še ne zaveda, a nas resno opominjajo, da je zdravstvena reforma nujna.

Podpora v javnomnenjskih anketah pa daje pripravljavcem dodatno spodbudo in je obenem velika odgovornost, saj je zdravje tista vrednota, ki jo vsi postavljamo na eno prvih mest med vrednotami, ki jih najbolj cenimo.

Hvala še enkrat vsem, da ste se odzvali vabilu. Beseda je sedaj vaša, sama pa bom pozorno prisluhnila.